title: Vykonávacie nariadenie Komisie (EÚ) 2017/2311 z 13. decembra 2017, ktorým sa stanovuje vážený priemer maximálnych sadzieb za ukončenie volania v mobilnej sieti v celej Únii a zrušuje vykonávacie nariadenie (EÚ) 2016/2292 (Text s významom pre EHP )

text:
               14.12.2017

               SK

               Úradný vestník Európskej únie

               L 331/39

         VYKONÁVACIE NARIADENIE KOMISIE (EÚ) 2017/2311
   z 13. decembra 2017,
   ktorým sa stanovuje vážený priemer maximálnych sadzieb za ukončenie volania v mobilnej sieti v celej Únii a zrušuje vykonávacie nariadenie (EÚ) 2016/2292
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 531/2012 z 13. júna 2012 o roamingu vo verejných mobilných komunikačných sieťach v rámci Únie (1), a najmä na jeho článok 6e ods. 2,
   keďže:

               (1)

               V súlade s nariadením (EÚ) č. 531/2012 by domáci poskytovatelia v žiadnom členskom štáte nemali od 15. júna 2017 v rámci limitov stanovených podľa politiky primeraného využívania účtovať zákazníkom využívajúcim roaming žiadne príplatky k domácim maloobchodným cenám za prijaté regulované roamingové volanie.

               (2)

               Nariadením (EÚ) č. 531/2012 sa domácim poskytovateľom po 15. júni 2017 povoľuje uplatňovať príplatok k domácim maloobchodným cenám za spotrebu regulovaných maloobchodných roamingových služieb, keď sú tieto služby využívané nad rámec akýchkoľvek limitov stanovených podľa politiky primeraného využívania.

               (3)

               Nariadením (EÚ) č. 531/2012 sa obmedzujú akékoľvek príplatky za prijímanie regulovaných roamingových volaní do výšky váženého priemeru maximálnych sadzieb za ukončenie volania v mobilnej sieti v celej Únii.

               (4)

               Vo vykonávacom nariadení Komisie (EÚ) 2016/2292 (2) sa stanovuje vážený priemer maximálnych sadzieb za ukončenie volania v mobilnej sieti v celej Únii, ktorý sa má uplatňovať v roku 2017 na základe hodnôt údajov z 1. júla 2016.

               (5)

               Orgán európskych regulátorov pre elektronické komunikácie poskytol Komisii aktualizované informácie od národných regulačných orgánov členských štátov o maximálnej úrovni sadzieb za ukončenie volania v mobilnej sieti, ktoré stanovili v súlade s článkami 7 a 16 smernice Európskeho parlamentu a Rady 2002/21/ES (3) a článkom 13 smernice Európskeho parlamentu a Rady 2002/19/ES (4) na každom vnútroštátnom trhu za veľkoobchodné ukončenie hlasového volania v jednotlivých mobilných sieťach, a o celkovom počte účastníkov v členských štátoch.

               (6)

               Komisia podľa nariadenia (EÚ) č. 531/2012 vypočítala vážený priemer maximálnych sadzieb za ukončenie volania v mobilnej sieti v celej Únii, a to: i) vynásobením maximálnej povolenej sadzby za ukončenie volania v mobilnej sieti v danom členskom štáte celkovým počtom účastníkov v ňom, ii) súčtom tohto výsledku za všetky členské štáty, a iii) vydelením výslednej sumy celkovým počtom účastníkov vo všetkých členských štátoch na základe hodnôt údajov z 1. júla 2017. Pre členské štáty, ktoré nepatria do eurozóny, je príslušným výmenným kurzom priemer za druhý štvrťrok 2017 získaný z databázy Európskej centrálnej banky.

               (7)

               Preto je potrebné aktualizovať hodnotu váženého priemeru maximálnych sadzieb za ukončenie volania v mobilnej sieti v celej Únii stanovenú vo vykonávacom nariadení (EÚ) 2016/2292.

               (8)

               Vykonávacie nariadenie (EÚ) 2016/2292 by sa preto malo zrušiť.

               (9)

               Podľa nariadenia (EÚ) č. 531/2012 má Komisia každoročne preskúmať vážený priemer maximálnych sadzieb za ukončenie volania v mobilnej sieti v celej Únii.

               (10)

               Opatrenia stanovené v tomto nariadení sú v súlade so stanoviskom Komunikačného výboru,

         PRIJALA TOTO NARIADENIE:
   Článok 1
   Vážený priemer maximálnych sadzieb za ukončenie volania v mobilnej sieti v celej Únii sa stanovuje na 0,0091 EUR za minútu.
   Článok 2
   Vykonávacie nariadenie (EÚ) 2016/2292 sa zrušuje.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 13. decembra 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 172, 30.6.2012, s. 10.

      (2)  Vykonávacie nariadenie Komisie (EÚ) 2016/2292 zo 16. decembra 2016, ktorým sa stanovuje vážený priemer maximálnych sadzieb za ukončenie volania v mobilnej sieti v celej Únii a zrušuje vykonávacie nariadenie (EÚ) 2015/2352 (Ú. v. EÚ L 344, 17.12.2016, s. 77).

      (3)  Smernica Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica) (Ú. v. ES L 108, 24.4.2002, s. 33).

      (4)  Smernica Európskeho parlamentu a Rady 2002/19/ES zo 7. marca 2002 o prístupe a prepojení elektronických komunikačných sietí a príslušných zariadení (prístupová smernica) (Ú. v. ES L 108, 24.4.2002, s. 7).


title: Vykonávacie nariadenie Komisie (EÚ) 2017/2313 z 13. decembra 2017, ktorým sa stanovujú špecifikácie formátu rastlinného pasu na premiestňovanie na území Únie a rastlinného pasu na uvedenie do chránenej zóny a na premiestňovanie v nej

text:
               14.12.2017

               SK

               Úradný vestník Európskej únie

               L 331/44

         VYKONÁVACIE NARIADENIE KOMISIE (EÚ) 2017/2313
   z 13. decembra 2017,
   ktorým sa stanovujú špecifikácie formátu rastlinného pasu na premiestňovanie na území Únie a rastlinného pasu na uvedenie do chránenej zóny a na premiestňovanie v nej
   EURÓPSKA KOMISIA,
   so zreteľom na Zmluvu o fungovaní Európskej únie,
   Nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 83 ods. 7,
   keďže:

               (1)

               Článkom 83 ods. 7 nariadenia (EÚ) 2016/2031 sa Komisia splnomocňuje prijať špecifikácie formátu rastlinných pasov na premiestňovanie na území Únie a na uvedenie do chránenej zóny a premiestňovanie v nej. V záujme zabezpečenia lepšej prehľadnosti a čitateľnosti je dôležité, aby mali rastlinné pasy štandardizovaný formát. Zabezpečí sa tým aj jasná rozoznateľnosť rastlinných pasov od akýchkoľvek iných informácií alebo návesiek.

               (2)

               Vzhľadom na rozdielnu veľkosť a vlastnosti rastlín, rastlinných produktov alebo iných predmetov, pre ktoré sa vyžaduje rastlinný pas, by sa mal zaistiť určitý stupeň flexibility, pokiaľ ide o špecifikácie formátu rastlinných pasov. V každej kategórii rastlinných pasov stanovenej v častiach A až D prílohy by preto mali byť k dispozícii rôzne alternatívne modely, ktoré umožňujú zohľadniť uvedené rozdiely medzi rastlinami, rastlinnými produktmi alebo inými predmetmi, pre ktoré sa vyžaduje rastlinný pas. V týchto modeloch by sa navyše nemala presne stanoviť veľkosť rastlinných pasov, používanie ohraničenia, pomer veľkosti ich prvkov a použité veľkosti písma.

               (3)

               Prvky rastlinného pasu by sa mali usporiadať v tvare obdĺžnika alebo štvorca a mali by byť ohraničené čiarou alebo inak jasne oddelené od akéhokoľvek textu alebo obrázkov. Zo skúseností vyplýva, že je to dôležité v záujme zvýšenia viditeľnosti rastlinných pasov a ich odlíšenia od všetkých ostatných informácií alebo návesiek.

               (4)

               Z dôvodov právnej istoty by sa toto nariadenie malo uplatňovať od rovnakého dátumu ako nariadenie (EÚ) 2016/2031.

               (5)

               Mnoho rastlín, rastlinných produktov a iných predmetov, pre ktoré sa vydá rastlinný pas v súlade so smernicou Komisie 92/105/EHS (2) pred dátumom uplatňovania tohto nariadenia, sa po tomto dátume premiestni alebo bude stále na trhu. Keďže neexistuje zdravotné riziko, ktoré by si vyžadovalo okamžitú zmenu špecifikácií formátu, rastlinné pasy vydané pred 14. decembrom 2019 by mali zostať platné do 14. decembra 2023.

               (6)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   Vzory rastlinných pasov
   1.   Rastlinné pasy na premiestňovanie na území Únie zodpovedajú jednému zo vzorov uvedených v časti A prílohy.
   2.   Rastlinné pasy na uvedenie do chránenej zóny a premiestňovanie v nej musia zodpovedať jednému zo vzorov uvedených v časti B prílohy.
   3.   Rastlinné pasy na premiestňovanie na území Únie spolu s certifikačnou náveskou v súlade s článkom 83 ods. 5 druhým pododsekom nariadenia (EÚ) 2016/2031 musia zodpovedať jednému zo vzorov uvedených v časti C prílohy.
   4.   Rastlinné pasy na uvedenie do chránenej zóny a premiestňovanie v nej spolu s certifikačnou náveskou v súlade s článkom 83 ods. 5 tretím pododsekom nariadenia (EÚ) 2016/2031 musia zodpovedať jednému zo vzorov uvedených v časti D prílohy.
   Článok 2
   Požiadavky na prvky rastlinných pasov
   Prvky rastlinného pasu stanovené v prílohe VII k nariadeniu (EÚ) 2031/2016 sa musia usporiadať do tvaru obdĺžnika alebo štvorca a byť čitateľné bez použitia vizuálnej pomoci.
   Musia byť ohraničené čiarou alebo inak jasne oddelené od akéhokoľvek textu alebo obrázkov tak, aby boli jasne viditeľné a rozpoznateľné.
   Článok 3
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Článok 4
   Dátum uplatňovania
   Toto nariadenie sa uplatňuje od 14. decembra 2019.
   Rastlinné pasy vydané pred 14. decembrom 2019 v súlade so smernicou 92/105/EHS zostávajú platné do 14. decembra 2023.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 13. decembra 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 317, 23.11.2016, s. 4.

      (2)  Smernica Komisie 92/105/EHS z 3. decembra 1992, ktorá stanovuje stupeň štandardizácie pre rastlinné pasy, ktoré sa majú použiť pre presun určitých rastlín, rastlinných produktov a iných predmetov v rámci Spoločenstva, a ktorá stanovuje podrobné postupy týkajúce sa vystavenia takých rastlinných pasov a podmienky ich nahradenia a podrobné postupy pri ich nahradení (Ú. v. ES L 4, 8.1.1993, s. 22).

      PRÍLOHA
      Technická špecifikácia: Veľkosť rastlinných pasov, spôsob ohraničenia, pomery veľkosti prvkov a štýl písma použitý vo vzoroch slúžia iba ako príklad.
      Vlajka Únie sa môže vytlačiť farebne alebo čierno-bielo, s bielymi hviezdami na čiernom pozadí alebo naopak.
      Vysvetlivky

                  1.

                  Slovné spojenie „Plant Passport“ alebo „Plant Passport – PZ“ v angličtine a v prípade potreby v jednom z úradných jazykov Únie, ktorý sa má oddeliť lomkou.

                  2.

                  Botanický(-é) názov(-vy) dotknutého(-ých) rastlinného(-ých) druhu(-ov) alebo taxónu(-ov) v prípade rastlín a rastlinných produktov, prípadne názov dotknutého predmetu, a nepovinne názov odrody.

                  3.

                  Dvojpísmenový kód uvedený v norme ISO 3166-1-alfa-2 (1), ktorý sa uvádza v článku 67 písm. a) nariadenia (EÚ) 2016/2031, pre ten členský štát, v ktorom je zaregistrovaný profesionálny prevádzkovateľ vydávajúci rastlinný pas.

                  4.

                  Abecedné, číselné alebo alfanumerické vnútroštátne registračné číslo príslušného profesionálneho prevádzkovateľa.

                  5.

                  V náležitých prípadoch kód vysledovateľnosti dotknutej rastliny, dotknutého rastlinného produktu alebo iného dotknutého predmetu.

                  6.

                  V náležitých prípadoch jedinečný čiarový kód, kód QR, hologram, čip alebo iný dátový nosič, ktorý dopĺňa kód vysledovateľnosti.

                  7.

                  V náležitých prípadoch dvojpísmenový kód uvedený v norme ISO 3166-1-alfa-2, ktorý sa uvádza v článku 67 písm. a) nariadenia (EÚ) 2016/2031, pre členský(-é) štát(-y) pôvodu.

                  8.

                  V náležitých prípadoch názov(-vy) tretej krajiny/krajín pôvodu alebo jej/ich dvojpísmenový kód uvedený v norme ISO 3166-1-alfa-2.

                  9.

                  Vedecký(-é) názov(-vy) karanténneho(-ych) škodcu(-ov) chránenej zóny alebo kódy osobitne pridelené týmto škodcom uvedené v článku 32 ods. 3 nariadenia (EÚ) 2016/2031.

                  10.

                  Informácie požadované v úradnej náveske pre osivá alebo iný množiteľský materiál príslušne uvedené v článku 10 ods. 1 smernice Rady 66/401/EHS (2), článku 10 ods. 1 smernice Rady 66/402/EHS (3), článku 10 ods. 1 smernice Rady 68/193/EHS (4), článku 12 smernice Rady 2002/54/ES (5), článku 28 ods. 1 smernice Rady 2002/55/ES (6), článku 13 ods. 1 smernice Rady 2002/56/ES (7) a v článku 12 ods. 1 smernice Rady 2002/57/ES (8) alebo v náveske pre predzákladný, základný alebo certifikovaný materiál, ako sa uvádza v článku 9 ods. 1 písm. b) smernice Rady 2008/90/ES (9).

         ČASŤ A

         Vzory rastlinných pasov na premiestňovanie na území Únie, ako sa uvádza v článku 1 ods. 1

         ČASŤ B

         Vzory rastlinných pasov na uvedenie do chránenej zóny a premiestňovanie v nej, ako sa uvádza v článku 1 ods. 2

         ČASŤ C

         Vzory rastlinných pasov na premiestňovanie na území Únie spolu s certifikačnou náveskou, ako sa uvádza v článku 1 ods. 3

         ČASŤ D

         Vzory rastlinných pasov na uvedenie do chránenej zóny a premiestňovanie v nej spolu s certifikačnou náveskou, ako sa uvádza v článku 1 ods. 4

         (1)  ISO 3166-1:2006, Kódy názvov krajín a ich častí – časť 1: Kódy krajín. Medzinárodná organizácia pre normalizáciu, Ženeva.

         (2)  Smernica Rady 66/401/EHS zo 14. júna 1966 o uvádzaní osiva krmovín na trh (Ú. v. ES 125, 11.7.1966, s. 2298/66).

         (3)  Smernica Rady 66/402/EHS zo 14. júna 1966 týkajúca sa obchodovania s osivom obilnín (Ú. v. ES 125, 11.7.1966, s. 2309/66).

         (4)  Smernica Rady 68/193/EHS z 9. apríla 1968 o obchodovaní s materiálom na vegetatívne rozmnožovanie viniča (Ú. v. ES L 93, 17.4.1968, s. 15).

         (5)  Smernica Rady 2002/54/ES z 13. júna 2002 o obchodovaní s osivom repy (Ú. v. ES L 193, 20.7.2002, s. 2).

         (6)  Smernica Rady 2002/55/ES z 13. júna 2002 o obchodovaní s osivom zelenín (Ú. v. ES L 193, 20.7.2002, s. 33).

         (7)  Smernica Rady 2002/56/ES z 13. júna 2002 o obchodovaní so sadivom zemiakov (Ú. v. ES L 193, 20.7.2002, s. 60).

         (8)  Smernica Rady 2002/57/ES z 13. júna 2002 o obchodovaní s osivom olejnín a priadnych rastlín (Ú. v. ES L 193, 20.7.2002, s. 74).

         (9)  Smernica Rady 2008/90/ES z 29. septembra 2008 o uvádzaní množiteľského materiálu ovocných drevín a ovocných drevín určených na výrobu ovocia do obehu (Ú. v. EÚ L 267, 8.10.2008, s. 8).


title: Vykonávacie nariadenie Komisie (EÚ) 2017/2324 z 12. decembra 2017, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky glyfozát a ktorým sa mení príloha k vykonávaciemu nariadeniu Komisie (EÚ) č. 540/2011 (Text s významom pre EHP )

text:
               15.12.2017

               SK

               Úradný vestník Európskej únie

               L 333/10

         VYKONÁVACIE NARIADENIE KOMISIE (EÚ) 2017/2324
   z 12. decembra 2017,
   ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky glyfozát a ktorým sa mení príloha k vykonávaciemu nariadeniu Komisie (EÚ) č. 540/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1,
   keďže:

               (1)

               Smernicou Komisie 2001/99/ES (2) sa glyfozát zaradil ako účinná látka do prílohy I k smernici Rady 91/414/EHS (3).

               (2)

               Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

               (3)

               Schválenie účinnej látky glyfozát v zmysle časti A prílohy k vykonávaciemu nariadeniu (EÚ) č. 540/2011 platí do 15. decembra 2017.

               (4)

               Žiadosť o obnovenie zaradenia účinnej látky glyfozát do prílohy I k smernici 91/414/EHS bola predložená v súlade s článkom 4 nariadenia Komisie (EÚ) č. 1141/2010 (5) v rámci lehoty stanovenej v uvedenom článku.

               (5)

               Žiadateľ predložil doplňujúcu dokumentáciu, ktorá sa vyžaduje podľa článku 9 nariadenia (EÚ) č. 1141/2010. Spravodajský členský štát skonštatoval, že žiadosť je úplná.

               (6)

               Spravodajský členský štát pripravil správu z hodnotenia obnoveného zaradenia na základe konzultácie so spoluspravodajským členským štátom a 20. decembra 2013 ju predložil Európskemu úradu pre bezpečnosť potravín (ďalej len „úrad“) a Komisii.

               (7)

               Úrad postúpil hodnotiacu správu z hodnotenia obnoveného zaradenia žiadateľovi a členským štátom na pripomienkovanie a prijaté pripomienky postúpil Komisii. Úrad takisto sprístupnil doplňujúcu súhrnnú dokumentáciu verejnosti.

               (8)

               Na základe zistení Medzinárodnej agentúry pre výskum rakoviny uverejnených 20. marca 2015 v súvislosti s karcinogénnym potenciálom glyfozátu Komisia 29. apríla 2015 poverila úrad, aby preskúmal základné informácie a vyplývajúce zistenia do 13. augusta 2015 zahrnul do svojich záverov.

               (9)

               S cieľom umožniť primerané vyhodnotenie informácií (6) od Medzinárodnej agentúry pre výskum rakoviny a mimoriadne vysokého počtu pripomienok zo strany členských štátov a verejnosti Komisia predĺžila lehotu na predloženie záveru úradu do 30. októbra 2015.

               (10)

               Úrad 30. októbra 2015 oznámil Komisii svoj záver (7) o tom, či možno očakávať, že glyfozát spĺňa kritériá schválenia stanovené v článku 4 nariadenia (ES) č. 1107/2009. Komisia predložila 28. januára 2016 návrh revíznej správy o glyfozáte Stálemu výboru pre rastliny, zvieratá, potraviny a krmivá.

               (11)

               Žiadateľ mal možnosť predložiť pripomienky k návrhu revíznej správy.

               (12)

               Z diskusií na pôde Stáleho výboru pre rastliny, zvieratá, potraviny a krmivá 18. a 19. mája 2016 vyplynulo, že viaceré členské štáty v úlohe manažéra rizík v konkrétnom prípade glyfozátu dospeli k záveru, že pred prijatím rozhodnutia o obnovení schválenia je vhodné požiadať výbor pre hodnotenie rizík Európskej chemickej agentúry (ďalej len „agentúra“) o stanovisko k harmonizovanej klasifikácii, pokiaľ ide o karcinogenitu glyfozátu, keďže takéto stanovisko by mohlo byť relevantné pre schválenie na základe kritérií stanovených v nariadení (ES) č. 1107/2009.

               (13)

               Možné obnovenie schválenia glyfozátu bolo predmetom rozsiahlych diskusií aj mimo Stáleho výboru pre rastliny, zvieratá, potraviny a krmivá. Európsky parlament prijal 13. apríla 2016 (8) a 24. októbra 2017 (9) uznesenia o rôznych návrhoch vykonávacích nariadení Komisie, ktorými sa obnovuje schválenie účinnej látky glyfozát, a Európskej komisii bola 6. októbra 2017 oficiálne sprostredkovaná úspešná európska iniciatíva občanov (10), ktorá sa v jednom zo svojich troch cieľov vzťahuje konkrétne na glyfozát a obsahuje platné podpisy aspoň milióna európskych občanov z aspoň siedmich členských štátov.

               (14)

               Keďže stanovisko výboru pre hodnotenie rizík zriadeného pri agentúre, týkajúce sa harmonizovanej klasifikácie, pokiaľ ide o karcinogenitu glyfozátu, sa považovalo za potrebné, spravodajský členský štát predložil 17. marca 2016 v súlade s článkom 37 nariadenia Európskeho parlamentu a Rady (ES) č. 1272/2008 (11) dokumentáciu vrátane triedy nebezpečnosti v súvislosti s karcinogenitou. Vzhľadom na čas potrebný na posúdenie takejto dokumentácie bolo obdobie platnosti schválenia účinnej látky predĺžené vykonávacím nariadením Komisie (EÚ) 2016/1056 (12) na šesť mesiacov odo dňa, keď Komisia dostane stanovisko výboru pre hodnotenie rizík zriadeného pri agentúre, najneskôr však do 31. decembra 2017. Medzitým sa vykonávacím nariadením Komisie (EÚ) 2016/1313 (13) na základe nových vedeckých a technických poznatkov zmenili podmienky schválenia tejto účinnej látky.

               (15)

               Výbor pre hodnotenie rizík zriadený pri agentúre prijal svoje stanovisko (14)15. marca 2017 a Komisii ho zaslal 15. júna 2017. Komisia uverejnila oznámenie (15) potvrdzujúce dátum jeho doručenia v Úradnom vestníku Európskej únie28. júna 2017. Výbor pre hodnotenie rizík zriadený pri agentúre dospel vo svojom stanovisku na základe konsenzu k záveru, že podľa informácií, ktoré sú v súčasnosti k dispozícii, nie je klasifikácia glyfozátu v triede nebezpečnosti karcinogenita odôvodnená.

               (16)

               Úrad vo svojich záveroch z októbra 2015 uviedol, že chýbajú údaje na vylúčenie potenciálneho endokrinného pôsobenia zisteného v jednej štúdii. Relevantné údaje boli k dispozícii príliš neskoro na to, aby mohli byť zahrnuté do partnerského preskúmania. Komisia požiadala 27. septembra 2016 úrad, aby dodatočné informácie posúdil. Úrad oznámil Komisii 7. septembra 2017 (16) svoj záver o potenciálnych vlastnostiach glyfozátu narúšajúcich endokrinný systém. Úrad vo svojom závere potvrdil, že problém týkajúci sa chýbajúcich údajov sa vhodným spôsobom odstránil, keďže váha dôkazov na základe dostupnej rozsiahlej databázy v oblasti toxikológie svedčí o tom, že glyfozát nemá vlastnosti narúšajúce endokrinný systém, keďže nepôsobí na estrogény, androgény, hormóny štítnej žľazy ani steroidogenézu. Dostupné ekotoxikologické štúdie neobsahovali žiadne údaje, ktoré by boli v rozpore s týmto záverom.

               (17)

               V prípade jedného alebo viacerých reprezentatívnych použití minimálne jedného prípravku na ochranu rastlín s obsahom účinnej látky glyfozát sa dospelo k záveru, že kritériá schválenia uvedené v článku 4 nariadenia (ES) č. 1107/2009 sú splnené. Uvedené kritériá schválenia sa preto považujú za splnené.

               (18)

               Preto je vhodné obnoviť schválenie glyfozátu.

               (19)

               Aj keď o účinnej látke glyfozát už existuje a bolo posúdené veľké množstvo informácií, z ktorých vyplynul záver, že schválenie účinnej látky glyfozát by sa malo obnoviť, v porovnaní s inými účinnými látkami sa o glyfozáte uverejnilo výnimočne veľa dodatočných informácií. Preto by sa pri rozhodovaní o dĺžke obdobia schválenia glyfozátu mali vziať do úvahy možnosti rýchleho budúceho rozvoja v oblasti vedy a techniky s prihliadnutím na skutočnosť, že glyfozát je jedným z najpoužívanejších herbicídov v Únii.

               (20)

               Vzhľadom na tieto špecifiká a ostatné legitímne faktory uvedené v odôvodneniach a na potrebu zaistiť úroveň bezpečnosti a ochrany, ktorá je v súlade s vysokou úrovňou ochrany, ktorá sa má dosiahnuť v Únii, je z hľadiska riadenia rizík vhodné stanoviť obnovenie schválenia glyfozátu na obdobie piatich rokov a zabezpečiť prioritné opätovné hodnotenie glyfozátu oproti iným účinným látkam.

               (21)

               V súlade s článkom 14 ods. 1 nariadenia (ES) č. 1107/2009 v spojení s jeho článkom 6 a vzhľadom na súčasné vedecké a technické poznatky je potrebné stanoviť určité podmienky a obmedzenia.

               (22)

               V súlade s článkom 20 ods. 3 nariadenia (ES) č. 1107/2009 v spojení s jeho článkom 13 ods. 4 by sa príloha k vykonávaciemu nariadeniu (EÚ) č. 540/2011 mala zodpovedajúcim spôsobom zmeniť.

               (23)

               Toto nariadenie by vzhľadom na skutočnosť, že súčasné schválenie glyfozátu platí do 15. decembra 2017, malo nadobudnúť účinnosť čo najskôr.

               (24)

               Toto nariadenie by sa malo uplatňovať odo dňa nasledujúceho po dni uplynutia platnosti schválenia účinnej látky glyfozát, ako sa uvádza v odôvodnení 3.

               (25)

               Stály výbor pre rastliny, zvieratá, potraviny a krmivá nevydal stanovisko v lehote stanovenej jeho predsedom. Prijatie vykonávacieho aktu sa považovalo sa nevyhnutné, a preto predseda predložil jeho návrh odvolaciemu výboru na ďalšie prerokovanie. Opatrenia stanovené v tomto nariadení sú v súlade so stanoviskom odvolacieho výboru,

         PRIJALA TOTO NARIADENIE:
   Článok 1
   Obnovenie schválenia účinnej látky
   Schválenie účinnej látky glyfozát špecifikovanej v prílohe I sa obnovuje za podmienok stanovených v danej prílohe.
   Článok 2
   Zmeny vykonávacieho nariadenia (EÚ) č. 540/2011
   Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.
   Článok 3
   Nadobudnutie účinnosti a dátum uplatňovania
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 16. decembra 2017.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Štrasburgu 12. decembra 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 309, 24.11.2009, s. 1.

      (2)  Smernica Komisie 2001/99/ES z 20. novembra 2001, ktorou sa mení a dopĺňa príloha I k smernici Rady 91/414/EHS o uvádzaní prípravkov na ochranu rastlín na trh, aby zahŕňala glyfozát a thifensulfuronmetyl ako účinné látky (Ú. v. ES L 304, 21.11.2001, s. 14).

      (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

      (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

      (5)  Nariadenie Komisie (EÚ) č. 1141/2010 zo 7. decembra 2010, ktorým sa ustanovuje postup na obnovenie zaradenia druhej skupiny účinných látok do prílohy I k smernici Rady 91/414/EHS a vytvára zoznam takýchto látok (Ú. v. EÚ L 322, 8.12.2010, s. 10).

      (6)  Monografie IARC o hodnotení karcinogénnych rizík pre ľudí (Monographs on the Evaluation of Carcinogenic Risks to Humans), zväzok 112 (2015). K dispozícii online: www.iarc.fr.

      (7)  EFSA (Európsky úrad pre bezpečnosť potravín), 2015. Záver z partnerského preskúmania posúdenia rizika pesticídov s účinnou látkou glyfozát. Vestník EFSA (EFSA Journal) (2015) 13(11):4302, 107 s doi:10.2903/j.efsa.2015.4302. K dispozícii online: www.efsa.europa.eu.

      (8)  Uznesenie Európskeho parlamentu z 13. apríla 2016 o návrhu vykonávacieho nariadenia Komisie, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky glyfozát a ktorým sa mení príloha k vykonávaciemu nariadeniu (EÚ) č. 540/2011 [D044281/01 – 2016/2624(RSP)]. K dispozícii online: http://www.europarl.europa.eu/sides/getDoc.do?pubRef=-//EP//TEXT+TA+P8-TA-2016-0119+0+DOC+XML+V0//SK.

      (9)  Uznesenie Európskeho parlamentu z 24. októbra 2017 o návrhu vykonávacieho nariadenia Komisie, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky glyfozát a ktorým sa mení príloha k vykonávaciemu nariadeniu (EÚ) č. 540/2011 (D053565-01 - 2017/2904(RSP). K dispozícii online: http://www.europarl.europa.eu/sides/getDoc.do?pubRef=-//EP//TEXT+TA+P8-TA-2017-0395+0+DOC+XML+V0//SK.

      (10)  Registračné číslo pridelené Komisiou: ECI(2017)000002, k dispozícii online: http://ec.europa.eu/citizens-initiative/public/initiatives/successful/details/2017/000002?lg=sk.

      (11)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

      (12)  Vykonávacie nariadenie Komisie (EÚ) 2016/1056 z 29. júna 2016, ktorým sa mení vykonávacie nariadenie (EÚ) č. 540/2011, pokiaľ ide o predĺženie obdobia schválenia účinnej látky glyfozát (Ú. v. EÚ L 173, 30.6.2016, p. 52).

      (13)  Vykonávacie nariadenie Komisie (EÚ) 2016/1313 z 1. augusta 2016, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky glyfozát (Ú. v. EÚ L 208, 2.8.2016, p. 1).

      (14)  Európska chemická agentúra (ECHA) (2017). Opinion of the Committee for Risk Assessment proposing harmonised classification and labelling of glyphosate (ISO); N-(phosphonomethyl)glycine [Stanovisko výboru pre hodnotenie rizík, v ktorom sa navrhuje harmonizovaná klasifikácia a označovanie glyfozátu (ISO); N-(fosfonometyl)glycín] (EC číslo: 213-997-4; CAS číslo: 1071-83-6).

      (15)  Oznámenie Komisie o dátume doručenia stanoviska výboru pre hodnotenie rizík Európskej chemickej agentúry s návrhom harmonizovanej klasifikácie a označovania glyfozátu na úrovni EÚ (Ú. v. EÚ C 204, 28.6.2017, p. 5).

      (16)  EFSA (Európsky úrad pre bezpečnosť potravín), 2017. Conclusion on the peer review of the pesticide risk assessment of the potential endocrine disrupting properties of glyphosate. Vestník EFSA (EFSA Journal) (2017) 15(9):4979, 20 s, https://doi.org/10.2903/j.efsa.2017.4979.

      PRÍLOHA I

                  Bežný názov,
                  identifikačné čísla

                  Názov IUPAC

                  Čistota (1)

                  Dátum schválenia

                  Koniec platnosti schválenia

                  Osobitné ustanovenia

                  glyfozát
                  CAS č. 1071-83-6
                  CIPAC č. 284

                  N-(fosfonometyl)glycín

                  ≥ 950 g/kg
                  nečistoty:
                  formaldehyd, menej ako 1 g/kg

                     N-nitrózo-glyfozát, menej ako 1 mg/kg

                  16. decembra 2017

                  15. decembra 2022

                  Autorizovať možno len použitia ako herbicídu.
                  Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o glyfozáte, a najmä dodatky I a II k uvedenej správe.
                  Pri tomto celkovom hodnotení musia členské štáty venovať osobitnú pozornosť:

                              —

                              ochrane podzemných vôd v citlivých oblastiach, najmä pokiaľ ide o nepoľnohospodárske použitia,

                              —

                              ochrane operátorov a amatérskych používateľov,

                              —

                              riziku pre suchozemské stavovce a necieľové suchozemské rastliny,

                              —

                              riziku pre rozmanitosť a výskyt necieľových suchozemských článkonožcov a stavovcov vyplývajúcemu z trofických interakcií,

                              —

                              súladu spôsobov použitia pred zberom úrody so správnou poľnohospodárskou praxou.

                        V podmienkach používania sa musia podľa potreby uviesť opatrenia na zmiernenie rizika.
                  Členské štáty zabezpečia, aby sa použitie prípravkov na ochranu rastlín s obsahom glyfozátu minimalizovalo v osobitných oblastiach uvedených v článku 12 písm. a) smernice 2009/128/ES.
                  Členské štáty zabezpečia zhodu medzi špecifikáciami komerčne vyrobeného technického materiálu a špecifikáciami skúšobného materiálu použitého pri toxikologických štúdiách.
                  Členské štáty zabezpečia, aby prípravky na ochranu rastlín s obsahom glyfozátu neobsahovali ako koformulanty etoxylované alkylamíny, kde alkyl je z talového oleja (CAS č. 61791-26-2).

         (1)  Ďalšie podrobnosti o identite a špecifikácii účinnej látky sú uvedené v revíznej správe.

      PRÍLOHA II
      Príloha k vykonávaciemu nariadeniu (EÚ) č. 540/2011 sa mení takto:

                  1.

                  V časti A sa vypúšťa položka 25 týkajúca sa glyfozátu.

                  2.

                  V časti B sa dopĺňa táto položka:

                              Bežný názov,
                              identifikačné čísla

                              Názov IUPAC

                              Čistota (1)

                              Dátum schválenia

                              Koniec platnosti schválenia

                              Osobitné ustanovenia

                              „118

                              glyfozát
                              CAS č. 1071-83-6
                              CIPAC č. 284

                              N-(fosfonometyl)glycín

                              ≥ 950 g/kg
                              nečistoty:
                              formaldehyd, menej ako 1 g/kg

                                 N-nitrózo-glyfozát, menej ako 1 mg/kg

                              16. decembra 2017

                              15. decembra 2022

                              Autorizovať možno len použitia ako herbicídu.
                              Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o glyfozáte, a najmä dodatky I a II k uvedenej správe.
                              Pri tomto celkovom hodnotení musia členské štáty venovať osobitnú pozornosť:

                                          —

                                          ochrane podzemných vôd v citlivých oblastiach, najmä pokiaľ ide o nepoľnohospodárske použitia,

                                          —

                                          ochrane operátorov a amatérskych používateľov,

                                          —

                                          riziku pre suchozemské stavovce a necieľové suchozemské rastliny,

                                          —

                                          riziku pre rozmanitosť a výskyt necieľových suchozemských článkonožcov a stavovcov vyplývajúcemu z trofických interakcií,

                                          —

                                          súladu spôsobov použitia pred zberom úrody so správnou poľnohospodárskou praxou.

                                    V podmienkach používania sa musia podľa potreby uviesť opatrenia na zmiernenie rizika.
                              Členské štáty zabezpečia, aby sa použitie prípravkov na ochranu rastlín s obsahom glyfozátu minimalizovalo v osobitných oblastiach uvedených v článku 12 písm. a) smernice 2009/128/ES.
                              Členské štáty zabezpečia zhodu medzi špecifikáciami komerčne vyrobeného technického materiálu a špecifikáciami skúšobného materiálu použitého pri toxikologických štúdiách.
                              Členské štáty zabezpečia, aby prípravky na ochranu rastlín s obsahom glyfozátu neobsahovali ako koformulanty etoxylované alkylamíny, kde alkyl je z talového oleja (CAS č. 61791-26-2).

         (1)  Ďalšie podrobnosti o identite a špecifikácii účinnej látky sú uvedené v revíznej správe.“


title: Vykonávacie nariadenie Komisie (EÚ) 2017/2330 zo 14. decembra 2017 o povolení uhličitanu železnatého, hexahydrátu chloridu železitého, monohydrátu síranu železnatého, heptahydrátu síranu železnatého, fumarátu železnatého, železnatého chelátu hydrátu aminokyselín, železnatého chelátu bielkovinových hydrolyzátov a železnatého chelátu glycínhydrátu ako kŕmnych doplnkových látok pre všetky druhy zvierat a dextranu železitého ako kŕmnej doplnkovej látky pre prasiatka a o zmene nariadení (ES) č. 1334/2003 a (ES) č. 479/2006 (Text s významom pre EHP )

text:
               15.12.2017

               SK

               Úradný vestník Európskej únie

               L 333/41

         VYKONÁVACIE NARIADENIE KOMISIE (EÚ) 2017/2330
   zo 14. decembra 2017
   o povolení uhličitanu železnatého, hexahydrátu chloridu železitého, monohydrátu síranu železnatého, heptahydrátu síranu železnatého, fumarátu železnatého, železnatého chelátu hydrátu aminokyselín, železnatého chelátu bielkovinových hydrolyzátov a železnatého chelátu glycínhydrátu ako kŕmnych doplnkových látok pre všetky druhy zvierat a dextranu železitého ako kŕmnej doplnkovej látky pre prasiatka a o zmene nariadení (ES) č. 1334/2003 a (ES) č. 479/2006
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
   keďže:

               (1)

               V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení. V článku 10 uvedeného nariadenia sa stanovuje prehodnotenie doplnkových látok povolených podľa smernice Rady 70/524/EHS (2).

               (2)

               Zlúčeniny železa chlorid železitý, hexahydrát; oxid železitý; uhličitan železnatý; cheláty aminokyselín železa, hydráty; chelát železa glycínhydrátu; fumarát železnatý; síran železnatý, heptahydrát a síran železnatý, monohydrát boli povolené bez časového obmedzenia nariadením Komisie (ES) č. 1334/2003 (3) a nariadením Komisie (ES) č. 479/2006 (4) v súlade so smernicou 70/524/EHS. Uvedené látky boli následne zapísané do registra kŕmnych doplnkových látok ako jestvujúce výrobky, a to v súlade s článkom 10 ods. 1 nariadenia (ES) č. 1831/2003.

               (3)

               V súlade s článkom 10 ods. 2 nariadenia (ES) č. 1831/2003 v spojení s jeho článkom 7 boli predložené žiadosti o prehodnotenie chloridu železitého, hexahydrátu; oxidu železitého; uhličitanu železnatého; chelátov aminokyselín železa, hydrátov; chelátu železa glycínhydrátu; fumarátu železnatého; síranu železnatého, heptahydrátu a síranu železnatého, monohydrátu ako kŕmnych doplnkových látok pre všetky druhy zvierat. Okrem toho bola v súlade s článkom 7 uvedeného nariadenia predložená žiadosť týkajúca sa dextranu železitého ako kŕmnej doplnkovej látky pre prasiatka. Žiadatelia požiadali o zaradenie týchto doplnkových látok do kategórie doplnkových látok „výživné doplnkové látky“. K žiadostiam boli priložené údaje a doklady požadované podľa článku 7 ods. 3 nariadenia (ES) č. 1831/2003.

               (4)

               Na základe vedeckých úvah, s cieľom vyhnúť sa potenciálnym nedorozumeniam, Európsky úrad pre bezpečnosť potravín (ďalej len „úrad“) odporučil vo svojich stanoviskách z 19. júna 2013 (5), 30. januára 2014 (6), 5. marca 2014 (7), 28. apríla 2014 (8) a 27. januára 2016 (9) premenovať anglický názov Ferric (železitý) na Iron(III) (železitý) a Ferrous (železnatý) na Iron(II) (železnatý). Vzhľadom na chemické vlastnosti železnatého chelátu aminokyselín úrad odporúča jeho rozdelenie do týchto dvoch skupín: železnatý chelát hydrátu aminokyselín a železnatý chelát bielkovinových hydrolyzátov.

               (5)

               Úrad dospel k záveru, že v navrhovaných podmienkach použitia uhličitan železnatý, hexahydrát chloridu železitého, monohydrát síranu železnatého, heptahydrát síranu železnatého, fumarát železnatý, železnatý chelát hydrátu aminokyselín, železnatý chelát bielkovinových hydrolyzátov a železnatý chelát glycínhydrátu nemajú nepriaznivý vplyv na zdravie zvierat, bezpečnosť spotrebiteľov a životné prostredie. Vzhľadom na to, že v dôsledku prítomnosti niklu v každej železnatej a železitej zlúčenine môže dôjsť k podráždeniu dýchacích ciest, očí a pokožky, mali by sa prijať primerané ochranné opatrenia, pokiaľ ide o nakladanie s príslušnými doplnkovými látkami a premixami, ktoré ich obsahujú, aby nevznikli obavy o bezpečnosť používateľov.

               (6)

               Úrad vo svojom stanovisku z 24. januára 2017 (10) dospel k záveru, že za navrhovaných podmienok použitia nemá dextran železitý nepriaznivý vplyv na zdravie zvierat, bezpečnosť spotrebiteľov a životné prostredie, a že používateľom nehrozia žiadne bezpečnostné riziká za predpokladu, že sa prijmú primerané ochranné opatrenia.

               (7)

               Úrad ďalej dospel k záveru, že uhličitan železnatý, hexahydrát chloridu železitého, monohydrát síranu železnatého, heptahydrát síranu železnatého, fumarát železnatý, železnatý chelát hydrátu aminokyselín, železnatý chelát bielkovinových hydrolyzátov, železnatý chelát glycínhydrátu a dextran železitý sú účinnými zdrojmi železa; biodostupnosť uhličitanu železnatého sa však výrazne líši a považuje sa za nižšiu než v prípade síranu železnatého. Úrad nepovažuje za potrebné stanoviť osobitné požiadavky týkajúce sa monitorovania po umiestnení na trh. Zároveň overil správy o metóde analýzy kŕmnych doplnkových látok v krmive predložené referenčným laboratóriom zriadeným nariadením (ES) č. 1831/2003.

               (8)

               Z posúdenia uhličitanu železnatého, hexahydrátu chloridu železitého, monohydrátu síranu železnatého, heptahydrátu síranu železnatého, fumarátu železnatého, železnatého chelátu hydrátu aminokyselín, železnatého chelátu bielkovinových hydrolyzátov a železnatého chelátu glycínhydrátu ako kŕmnych doplnkových látok pre všetky druhy zvierat a dextranu železitého pre prasiatka vyplýva, že podmienky povolenia stanovené v článku 5 nariadenia (ES) č. 1831/2003 sú splnené, s výnimkou vody na pitie. Používanie týchto látok by sa preto malo povoliť podľa prílohy k tomuto nariadeniu a ich používanie prostredníctvom vody na pitie by sa malo zakázať.

               (9)

               V dôsledku udelenia nových povolení na „chlorid železitý, hexahydrát“; „uhličitan železnatý“; „cheláty aminokyselín železa, hydráty“; „fumarát železnatý“; „síran železnatý, heptahydrát“; „síran železnatý, monohydrát“ a „chelát železa glycínhydrátu“ v tomto nariadení a zamietnutia povolenia na „oxid železitý“ by sa zápisy týkajúce sa týchto látok v nariadeniach (ES) č. 479/2006 a (ES) č. 1334/2003 mali vymazať.

               (10)

               Keďže úrad vo svojich stanoviskách z 24. mája 2016 (11) nemohol vyvodiť záver o bezpečnosti oxidu železitého pre cieľové druhy, uvedená doplnková látka a krmivá s jej obsahom by sa mali čo najskôr stiahnuť z trhu. Z praktických dôvodov by sa však malo umožniť obmedzené prechodné obdobie na stiahnutie príslušných výrobkov z trhu, aby sa prevádzkovateľom umožnilo riadne dodržať povinnosť stiahnutia.

               (11)

               Keďže neexistujú bezpečnostné dôvody na okamžité uplatňovanie zmien podmienok povolenia chloridu železitého, hexahydrátu; uhličitanu železnatého; chelátov aminokyselín železa, hydrátov; chelátu železa glycínhydrátu; fumarátu železnatého; síranu železnatého, heptahydrátu a síranu železnatého, monohydrátu povolených nariadením (ES) č. 1334/2003 a nariadením (ES) č. 479/2006, je vhodné umožniť zainteresovaným stranám prechodné obdobie, aby sa pripravili na plnenie nových požiadaviek vyplývajúcich z povolenia.

               (12)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   Povolenie
   Látky špecifikované v prílohe, ktoré patria do kategórie doplnkových látok „výživné doplnkové látky“ a do funkčnej skupiny „zlúčeniny stopových prvkov“, sa za podmienok stanovených v uvedenej prílohe povoľujú ako kŕmne doplnkové látky vo výžive zvierat.
   Článok 2
   Osobitné podmienky používania
   Povolené látky špecifikované v prílohe ako doplnkové látky patriace do kategórie doplnkových látok „výživné doplnkové látky“ a do funkčnej skupiny „zlúčeniny stopových prvkov“ sa nesmú používať vo vode na pitie.
   Článok 3
   Zamietnutie
   Povolenie pre oxid železitý sa týmto zamieta a látka sa už nesmie používať ako výživná doplnková látka.
   Článok 4
   Zmena nariadenia (ES) č. 1334/2003
   V prílohe k nariadeniu (ES) č. 1334/2003 sa v zápise E1, ktorý sa týka prvku železo-Fe, vypúšťajú tieto doplnkové látky, ich chemické vzorce a opis: „chlorid železitý, hexahydrát“, „uhličitan železnatý“, „cheláty aminokyselín železa, hydráty“, „fumarát železnatý“, „síran železnatý, heptahydrát“, „síran železnatý, monohydrát“ a „oxid železitý“.
   Článok 5
   Zmena nariadenia (ES) č. 479/2006
   V prílohe k nariadeniu Komisie (ES) č. 479/2006 sa vypúšťa zápis E1 týkajúci sa doplnkovej látky „chelát železa glycínhydrátu“.
   Článok 6
   Prechodné opatrenia
   1.   Látky „chlorid železitý, hexahydrát“; „uhličitan železnatý“; „cheláty aminokyselín železa, hydráty“; „chelát železa glycínhydrátu“; „fumarát železnatý“, „síran železnatý, heptahydrát“, „oxid železitý“ a „síran železnatý, monohydrát“ povolené nariadením Komisie (ES) č. 1334/2003 a nariadením Komisie (ES) č. 479/2006 a premixy s obsahom uvedených látok, vyrobené a označené pred 4. júlom 2018 v súlade s pravidlami uplatniteľnými pred 4. januárom 2018, sa môžu aj naďalej umiestňovať na trh a používať až do vyčerpania existujúcich zásob.
   2.   Kŕmne suroviny a kŕmne zmesi obsahujúce látky uvedené v odseku 1, vyrobené a označené pred 4. januárom 2019 v súlade s pravidlami uplatniteľnými pred 4. januárom 2018, sa môžu naďalej umiestňovať na trh a používať až do vyčerpania existujúcich zásob, ak sú určené pre zvieratá určené na produkciu potravín.
   3.   Kŕmne suroviny a kŕmne zmesi obsahujúce látky uvedené v odseku 1, vyrobené a označené pred 4. januárom 2020 v súlade s pravidlami uplatniteľnými 4. januárom 2018, sa môžu naďalej umiestňovať na trh a používať až do vyčerpania existujúcich zásob, ak sú určené pre zvieratá, ktoré nie sú určené na produkciu potravín.
   Článok 7
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. decembra 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 268, 18.10.2003, s. 29.

      (2)  Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).

      (3)  Nariadenie Komisie (ES) č. 1334/2003 z 25. júla 2003, ktorým sa menia a dopĺňajú podmienky pre povoľovanie viacerých doplnkových látok, ktoré patria do skupiny mikroprvkov v krmivách (Ú. v. EÚ L 187, 26.7.2003, s. 11).

      (4)  Nariadenie Komisie (ES) č. 479/2006 z 23. marca 2006, pokiaľ ide o povolenie niektorých doplnkových látok, ktoré patria do skupiny zlúčenín stopových prvkov (Ú. v. EÚ L 86, 24.3.2006, s. 4).

      (5)  Vestník EFSA (EFSA Journal) (2013) 11(7):3287.

      (6)  Vestník EFSA (EFSA Journal) (2014) 12(2):3566.

      (7)  Vestník EFSA (EFSA Journal) (2014) 12(3):3607.

      (8)  Vestník EFSA (EFSA Journal) (2015) 13(5):4109.

      (9)  Vestník EFSA (EFSA Journal) (2016) 14(2):4396.

      (10)  Vestník EFSA (EFSA Journal) (2017) 15(2):4701.

      (11)  Vestník EFSA (EFSA Journal) (2016) 14(6):4508.


title: Vykonávacie nariadenie Komisie (EÚ) 2017/2325 zo 14. decembra 2017 o povolení prípravkov s obsahom kvapalných lecitínov, hydrolyzovaných lecitínov a odtučnených lecitínov ako kŕmnych doplnkových látok pre všetky druhy zvierat a o zmene vykonávacieho nariadenia (EÚ) 2017/1007 (Text s významom pre EHP )

text:
                  15.12.2017

                  SK

                  Úradný vestník Európskej únie

                  L 333/17

            VYKONÁVACIE NARIADENIE KOMISIE (EÚ) 2017/2325
      zo 14. decembra 2017
      o povolení prípravkov s obsahom kvapalných lecitínov, hydrolyzovaných lecitínov a odtučnených lecitínov ako kŕmnych doplnkových látok pre všetky druhy zvierat a o zmene vykonávacieho nariadenia (EÚ) 2017/1007
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
      keďže:

                  (1)

                  V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení. V článku 10 uvedeného nariadenia sa stanovuje prehodnotenie doplnkových látok povolených podľa smernice Rady 70/524/EHS (2).

                  (2)

                  Lecitíny boli povolené bez časového obmedzenia v súlade so smernicou 70/524/EHS ako kŕmna doplnková látka pre všetky druhy zvierat. Tieto doplnkové látky boli následne zapísané do registra kŕmnych doplnkových látok ako jestvujúce výroky v súlade s článkom 10 ods. 1 písm. b) nariadenia (ES) č. 1831/2003.

                  (3)

                  V súlade s článkom 10 ods. 2 nariadenia (ES) č. 1831/2003 bola predložená žiadosť o prehodnotenie prípravkov s obsahom lecitínov ako kŕmnych doplnkových látok pre všetky druhy zvierat. Žiadateľ požiadal o zaradenie uvedených doplnkových látok do kategórie doplnkových látok „technologické doplnkové látky“ a funkčnej skupiny „emulgátory“. K žiadosti boli priložené údaje a doklady vyžadované podľa článku 7 ods. 3 nariadenia (ES) č. 1831/2003.

                  (4)

                  Európsky úrad pre bezpečnosť potravín (ďalej len „úrad“) v stanovisku z 13. júla 2016 (3) skonštatoval, že prípravky s obsahom lecitínov, hydrolyzovaných lecitínov a odtučnených lecitínov nemajú za navrhovaných podmienok používania negatívny účinok na zdravie zvierat, zdravie ľudí ani životné prostredie. Úrad takisto dospel k záveru, že dotknuté prípravky sa považujú za účinné, ak sa v krmive použijú ako emulgátory. Úrad nepovažuje za potrebné stanoviť osobitné požiadavky týkajúce sa monitorovania po umiestnení na trh. Zároveň overil správu o metódach analýzy kŕmnych doplnkových látok v krmive predloženú referenčným laboratóriom zriadeným nariadením (ES) č. 1831/2003.

                  (5)

                  Z posúdenia kvapalných lecitínov, hydrolyzovaných lecitínov a odtučnených lecitínov vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Používanie uvedených prípravkov by sa preto malo povoliť podľa prílohy I k tomuto nariadeniu.

                  (6)

                  S cieľom zabrániť narušeniu trhu sa považuje za vhodné harmonizovať charakteristiky lecitínov, kvapalných lecitínov, hydrolyzovaných lecitínov a odtučnených lecitínov, ako aj podmienky používania, a preto by sa vykonávacie nariadenie Komisie (EÚ) 2017/1007 (4) malo zodpovedajúcim spôsobom zmeniť.

                  (7)

                  Keďže neexistujú bezpečnostné dôvody na okamžité uplatňovanie zmien podmienok povolenia, je vhodné poskytnúť zainteresovaným stranám prechodné obdobie, aby sa pripravili na plnenie nových požiadaviek vyplývajúcich z povolenia.

                  (8)

                  Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

            PRIJALA TOTO NARIADENIE:
      Článok 1
      Povolenie
      Doplnkové látky špecifikované v prílohe I, ktoré patria do kategórie doplnkových látok „technologické doplnkové látky“ a do funkčnej skupiny „emulgátory“, sa za podmienok stanovených v uvedenej prílohe povoľujú ako doplnkové látky vo výžive zvierat.
      Článok 2
      Zmena vykonávacieho nariadenia (EÚ) 2017/1007
      Príloha k vykonávaciemu nariadeniu (EÚ) 2017/1007 sa nahrádza textom v prílohe II k tomuto nariadeniu.
      Článok 3
      Prechodné opatrenia
      1.   Doplnkové látky špecifikované v prílohe I a premixy obsahujúce tieto doplnkové látky, ktoré boli v súlade s pravidlami uplatniteľnými pred 4. januárom 2018 vyrobené a označené pred 4. júlom 2018, možno naďalej uvádzať na trh a používať až do vyčerpania existujúcich zásob.
      2.   Kŕmne zmesi a kŕmne suroviny obsahujúce doplnkové látky špecifikované v prílohe I, ktoré boli v súlade s pravidlami uplatniteľnými pred 4. januárom 2018 vyrobené a označené pred 4. januárom 2019, možno naďalej uvádzať na trh a používať až do vyčerpania existujúcich zásob, ak sú pre zvieratá určené na produkciu potravín.
      3.   Kŕmne zmesi a kŕmne suroviny obsahujúce doplnkové látky špecifikované v prílohe I, ktoré boli v súlade s pravidlami uplatniteľnými pred 4. januárom 2018 vyrobené a označené pred 4. januárom 2020, možno naďalej uvádzať na trh a používať až do vyčerpania existujúcich zásob, ak sú pre zvieratá, ktoré nie sú určené na produkciu potravín.
      Článok 4
      Nadobudnutie účinnosti
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 14. decembra 2017

               Za Komisiu

               predseda

            Jean-Claude JUNCKER

         (1)  Ú. v. EÚ L 268, 18.10.2003, s. 29.

         (2)  Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).

         (3)  Vestník EFSA (EFSA Journal) (2016) 14(8):4561.

         (4)  Vykonávacie nariadenie Komisie (EÚ) 2017/1007 z 15. júna 2017 o povolení prípravku s obsahom lecitínov ako kŕmnej doplnkovej látky pre všetky druhy zvierat (Ú. v. EÚ L 153, 16.6.2017, s. 13).

         PRÍLOHA I

                     Identifikačné číslo doplnkovej látky

                     Názov/meno držiteľa povolenia

                     Doplnková látka

                     Zloženie, chemický vzorec, opis, analytická metóda

                     Druh alebo kategória zvierat

                     Maximálny vek

                     Minimálny obsah

                     Maximálny obsah

                     Iné ustanovenia

                     Koniec platnosti povolenia

                     v mg lecitínov/kg kompletného krmiva s obsahom vlhkosti 12 %

                        Kategória technologických doplnkových látok. Funkčná skupina: emulgátory

                     1c322i

                     —

                     kvapalné lecitíny

                        Zloženie doplnkovej látky

                     prípravok s obsahom lecitínov:
                     fosfolipidy ≥ 48 %,
                     vlhkosť ≤ 1 %
                     v kvapalnom stave

                        Charakteristika účinnej látky

                     kvapalné lecitíny (č. CAS 8002-43-5) extrahované zo semien repky, zo slnečnice a/alebo sójových bôbov

                        Analytická metóda
                         (1)

                     Charakteristika doplnkovej látky:
                     nariadenie Komisie (EÚ) č. 231/2012 (2) a zodpovedajúce testy v monografii JECFA FAO „Lecithin“ (3)
                         (4)

                     všetky druhy zvierat

                     —

                     —

                     —

                     4. januára 2028

                     1c322ii

                     hydrolyzované lecitíny

                        Zloženie doplnkovej látky

                     prípravok s obsahom hydrolyzovaných lecitínov:
                     fosfolipidy ≥ 44 %,
                     vlhkosť ≤ 1 %
                     v kvapalnom stave

                        Charakteristika účinnej látky

                     kvapalné hydrolyzované lecitíny (č. CAS 8002-43-5) extrahované zo slnečnice a/alebo sójových bôbov

                        Analytická metóda
                         (1)

                     Charakteristika doplnkovej látky:
                     nariadenie Komisie (EÚ) č. 231/2012 (2) a zodpovedajúce testy v monografii JECFA FAO „Lecithin“ (3)
                         (4)

                     všetky druhy zvierat

                     4. januára 2028

                     1c322iii

                     —

                     odtučnené lecitíny

                        Zloženie doplnkovej látky

                     prípravok s obsahom odtučnených lecitínov s týmto minimálnym zložením: fosfolipidy ≥ 75 %,
                     vlhkosť ≤ 2 %
                     v tuhom stave

                        Charakteristika účinnej látky

                     tuhé odtučnené lecitíny (č. CAS 8002-43-5) extrahované zo slnečnice a/alebo sójových bôbov a odtučnené extrakciou rozpúšťadlom

                        Analytická metóda
                         (1)

                     Charakteristika doplnkovej látky:
                     nariadenie Komisie (EÚ) č. 231/2012 (2) a zodpovedajúce testy v monografii JECFA FAO „Lecithin“ (3)
                         (4)

                     všetky druhy zvierat

                     —

                     —

                     —

                     4. januára 2028

            (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.

            (2)  Nariadenie Komisie (EÚ) č. 231/2012 z 9. marca 2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008 (Ú. v. EÚ L 83, 22.3.2012, s. 1).

            (3)  FAO JECFA Combined Compendium of Food Additive Specifications, „Lecithin“, monografia č. 4 (2007), http://www.fao.org/ag/agn/jecfa-additives/specs/monograph4/additive-250-m4.pdf.

            (4)  FAO JECFA Combined Compendium for Food Additive Specifications – Analytical methods, test procedures and laboratory solutions used by and referenced in the food additive specifications, zv. 4, http://www.fao.org/docrep/009/a0691e/a0691e00.htm.

         PRÍLOHA II
         „
               PRÍLOHA

                           Identifikačné číslo doplnkovej látky

                           Názov/meno držiteľa povolenia

                           Doplnková látka

                           Zloženie, chemický vzorec, opis, analytická metóda

                           Druh alebo kategória zvierat

                           Maximálny vek

                           Minimálny obsah

                           Maximálny obsah

                           Iné ustanovenia

                           Koniec platnosti povolenia

                           v mg lecitínov/kg kompletného krmiva s obsahom vlhkosti 12 %

                              Kategória technologických doplnkových látok. Funkčná skupina: emulgátory

                           1c322

                           —

                           lecitíny

                              Zloženie doplnkovej látky

                           prípravok s obsahom lecitínov s týmto minimálnym zložením:

                                       —

                                       fosfolipidy ≥ 18 %,

                                       —

                                       lyzofosfolipidy ≥ 11 %,

                                 vlhkosť ≤ 1 %

                              Charakteristika účinnej látky

                           lecitíny (č. CAS 8002-43-5) extrahované zo sójových bôbov

                              Analytická metóda
                               (1)

                           Charakteristika doplnkovej látky:
                           nariadenie Komisie (EÚ) č. 231/2012 (2) a zodpovedajúce testy v monografii JECFA FAO „Lecithin“ (3)
                               (4)

                           všetky druhy zvierat

                           —

                           —

                           —

                           =

                           6. júla 2027

                     “

            (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.

            (2)  Nariadenie Komisie (EÚ) č. 231/2012 z 9. marca 2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008 (Ú. v. EÚ L 83, 22.3.2012, s. 1).

            (3)  FAO JECFA Combined Compendium of Food Additive Specifications, „Lecithin“, monografia č. 4 (2007), http://www.fao.org/ag/agn/jecfa-additives/specs/monograph4/additive-250-m4.pdf.

            (4)  FAO JECFA Combined Compendium for Food Additive Specifications – Analytical methods, test procedures and laboratory solutions used by and referenced in the food additive specifications, zv. 4, http://www.fao.org/docrep/009/a0691e/a0691e00.htm.


title: Vykonávacie nariadenie Komisie (EÚ) 2017/2326 zo 14. decembra 2017, ktorým sa schvaľuje imiprotrín ako existujúca účinná látka na používanie v biocídnych výrobkoch typu 18 (Text s významom pre EHP )

text:
               15.12.2017

               SK

               Úradný vestník Európskej únie

               L 333/22

         VYKONÁVACIE NARIADENIE KOMISIE (EÚ) 2017/2326
   zo 14. decembra 2017,
   ktorým sa schvaľuje imiprotrín ako existujúca účinná látka na používanie v biocídnych výrobkoch typu 18
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,
   keďže:

               (1)

               Delegovaným nariadením Komisie (EÚ) č. 1062/2014 (2) sa stanovuje zoznam existujúcich účinných látok, ktoré sa majú vyhodnotiť z hľadiska ich prípadného schválenia na používanie v biocídnych výrobkoch. Tento zoznam obsahuje aj imiprotrín.

               (2)

               Imiprotrín bol vyhodnotený z hľadiska používania vo výrobkoch typu 18 (insekticídy, akaricídy a výrobky na ochranu proti iným článkonožcom) opísaných v prílohe V k nariadeniu (EÚ) č. 528/2012.

               (3)

               Ako hodnotiaci príslušný orgán bolo určené Spojené kráľovstvo, ktoré 20. júla 2016 predložilo hodnotiacu správu spolu so svojimi odporúčaniami.

               (4)

               Výbor pre biocídne výrobky v súlade s článkom 7 ods. 2 delegovaného nariadenia (EÚ) č. 1062/2014 sformuloval 27. júna 2017 stanovisko Európskej chemickej agentúry, pričom vzal do úvahy závery hodnotiaceho príslušného orgánu.

               (5)

               Na základe uvedeného stanoviska možno predpokladať, že biocídne výrobky typu 18 s obsahom imiprotrínu spĺňajú kritériá podľa článku 19 ods. 1 písm. b) nariadenia (EÚ) č. 528/2012, pokiaľ sú splnené určité špecifikácie a podmienky týkajúce sa ich používania.

               (6)

               Preto je vhodné schváliť imiprotrín na používanie v biocídnych výrobkoch typu 18, ak spĺňajú určité špecifikácie a podmienky.

               (7)

               Schváleniu účinnej látky by malo predchádzať primerané obdobie, aby zainteresované strany mohli prijať prípravné opatrenia potrebné na splnenie nových požiadaviek.

               (8)

               Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,

         PRIJALA TOTO NARIADENIE:
   Článok 1
   Imiprotrín sa schvaľuje ako účinná látka na používanie v biocídnych výrobkoch typu 18, ak spĺňajú špecifikácie a podmienky stanovené v prílohe.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. decembra 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 167, 27.6.2012, s. 1.

      (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).

      PRÍLOHA

                  Bežný názov

                  Názov IUPAC
                  Identifikačné čísla

                  Minimálny stupeň čistoty účinnej látky (1)

                  Dátum schválenia

                  Dátum skončenia platnosti schválenia

                  Typ výrobku

                  Osobitné podmienky

                  Imiprotrín

                  Názov IUPAC:
                  reakčná zmes zložená z týchto látok: 2,5-dioxo-3-prop-2-ynylimidazolidín-1-ylmetyl (1R)-cis-2,2-dimetyl-3-(2-metylprop-1-enyl)cyklopropánkarboxylát; 2,5-dioxo-3-prop-2-ynylimidazolidín-1-ylmetyl (1R)-trans-2,2-dimetyl-3-(2-metylprop-1-enyl)cyklopropánkarboxylát
                  EC č.: 428-790-6
                  CAS č.: 72963-72-5

                  ≥ 870 g/kg

                  1. júl 2019

                  30. jún 2029

                  18

                  Biocídnym výrobkom sa autorizácie udeľujú v prípade splnenia týchto podmienok:

                              1.

                              V rámci hodnotenia výrobku sa osobitná pozornosť musí venovať expozíciám, rizikám a účinnosti v súvislosti s každým použitím, na ktoré sa vzťahuje žiadosť o autorizáciu, no ktoré nie je predmetom hodnotenia rizika na úrovni Únie spojeného s účinnou látkou.

                              2.

                              Vzhľadom na riziká zistené v prípade hodnotených použití sa pri hodnotení výrobkov, ktoré sa používajú na plošné ošetrovanie rozprašovaním vo vnútorných priestoroch, musí venovať osobitná pozornosť povrchovým vodám, sedimentu a pôde.

                              3.

                              V prípade výrobkov, ktoré môžu viesť k rezíduám v potravinách či krmivách, sa musí overiť potreba stanoviť nové maximálne hladiny rezíduí (MRL), resp. zmeniť existujúce MRL v súlade s nariadením Európskeho parlamentu a Rady (ES) č. 470/2009 (2) alebo nariadením Európskeho parlamentu a Rady (ES) č. 396/2005 (3), pričom sa prijmú vhodné opatrenia na zmiernenie rizika, ktorými sa zabezpečí, že nedôjde k prekročeniu uplatniteľných MRL.

         (1)  Čistota uvedená v tomto stĺpci predstavuje minimálny stupeň čistoty hodnotenej účinnej látky. Účinná látka vo výrobku uvádzanom na trh sa môže vyznačovať rovnakou alebo inou čistotou, ak bola preukázaná jej technická ekvivalencia s vyhodnotenou účinnou látkou.

         (2)  Nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (Ú. v. EÚ L 152, 16.6.2009, s. 11).

         (3)  Nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v. EÚ L 70, 16.3.2005, s. 1).


title: Vykonávacie nariadenie Komisie (EÚ) 2017/2327 zo 14. decembra 2017, ktorým sa schvaľuje 2-metyl-1,2-benzizotiazol-3(2H)-ón ako účinná látka na používanie v biocídnych výrobkoch typu 6 (Text s významom pre EHP )

text:
               15.12.2017

               SK

               Úradný vestník Európskej únie

               L 333/25

         VYKONÁVACIE NARIADENIE KOMISIE (EÚ) 2017/2327
   zo 14. decembra 2017,
   ktorým sa schvaľuje 2-metyl-1,2-benzizotiazol-3(2H)-ón ako účinná látka na používanie v biocídnych výrobkoch typu 6
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 90 ods. 2,
   keďže:

               (1)

               V súlade s článkom 11 ods. 1 smernice Európskeho parlamentu a Rady 98/8/ES (2) bola Poľsku 26. novembra 2009 doručená žiadosť o zaradenie účinnej látky 2-metyl-1,2-benzizotiazol-3(2H)-ón do prílohy I k uvedenej smernici na účely jej používania vo výrobkoch typu 6 (konzervačné prostriedky) opísaných v prílohe V k predmetnej smernici, ktoré zodpovedajú výrobkom typu 6 opísaným v prílohe V k nariadeniu (EÚ) č. 528/2012.

               (2)

               Poľsko v súlade s článkom 90 ods. 2 nariadenia (EÚ) č. 528/2012 predložilo 24. marca 2016 hodnotiacu správu spolu so svojimi odporúčaniami.

               (3)

               Výbor pre biocídne výrobky sformuloval 27. júna 2017 stanovisko Európskej chemickej agentúry, pričom vzal do úvahy závery hodnotiaceho príslušného orgánu.

               (4)

               Na základe uvedeného stanoviska možno predpokladať, že biocídne výrobky typu 6 s obsahom 2-metyl-1,2-benzizotiazol-3(2H)-ónu spĺňajú kritériá podľa článku 19 ods. 1 písm. b) nariadenia (EÚ) č. 528/2012, pokiaľ sú splnené určité špecifikácie a podmienky týkajúce sa ich používania.

               (5)

               Preto je vhodné schváliť 2-metyl-1,2-benzizotiazol-3(2H)-ón na používanie v biocídnych výrobkoch typu 6, ak spĺňajú určité špecifikácie a podmienky.

               (6)

               Keďže 2-metyl-1,2-benzizotiazol-3(2H)-ón spĺňa kritériá klasifikácie ako kožný senzibilizátor podkategórie 1A (silný senzibilizátor) špecifikovanej v bode 3.4.2.2.1.2 prílohy I k nariadeniu Európskeho parlamentu a Rady (ES) č. 1272/2008 (3), výrobky, ktoré sú ošetrené 2-metyl-1,2-benzizotiazol-3(2H)-ónom alebo ho obsahujú, by pri uvádzaní na trh mali byť vhodne označené.

               (7)

               Schváleniu účinnej látky by malo predchádzať primerané obdobie, aby zainteresované strany mohli prijať prípravné opatrenia potrebné na splnenie nových požiadaviek.

               (8)

               Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,

         PRIJALA TOTO NARIADENIE:
   Článok 1
   2-metyl-1,2-benzizotiazol-3(2H)-ón sa schvaľuje ako účinná látka na používanie v biocídnych výrobkoch typu 6, ak spĺňajú špecifikácie a podmienky stanovené v prílohe.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. decembra 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 167, 27.6.2012, s. 1.

      (2)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).

      (3)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

      PRÍLOHA

                  Bežný názov

                  Názov IUPAC
                  Identifikačné čísla

                  Minimálny stupeň čistoty účinnej látky (1)

                  Dátum schválenia

                  Dátum skončenia platnosti schválenia

                  Typ výrobku

                  Osobitné podmienky

                  2-metyl-1,2-benzizotiazol-3(2H)-ón
                  (MBIT)

                  Názov IUPAC:
                  2-metyl-1,2-benzizotiazol-3(2H)-ón
                  EC č.: nie je k dispozícii
                  CAS č.: 2527-66-4

                  ≥ 997 g/kg

                  1. júl 2018

                  30. jún 2028

                  6

                  Biocídnym výrobkom sa autorizácie udeľujú v prípade splnenia týchto podmienok:

                              1.

                              V rámci hodnotenia výrobku sa osobitná pozornosť musí venovať expozíciám, rizikám a účinnosti v súvislosti s každým použitím, na ktoré sa vzťahuje žiadosť o autorizáciu, no ktoré nie je predmetom hodnotenia rizika na úrovni Únie spojeného s účinnou látkou.

                              2.

                              Vzhľadom na riziká zistené v prípade hodnotených použití sa v rámci hodnotenia výrobku musí venovať osobitná pozornosť:

                                          a)

                                          profesionálnym používateľom;

                                          b)

                                          povrchovej a podzemnej vode v prípade použitia konzervovaných náterových farieb a omietok vo vonkajších priestoroch a konzervovaných kvapalín v papierenskej, textilnej alebo kožiarskej výrobe.

                        Ošetrené výrobky možno uvádzať na trh za týchto podmienok:
                  Osoba zodpovedná za uvedenie výrobku, ktorý bol ošetrený 2-metyl-1,2-benzizotiazol-3(2H)-ónom alebo ktorý ho obsahuje, na trh musí zabezpečiť, aby sa na etikete dotknutého ošetreného výrobku uvádzali informácie uvedené v článku 58 ods. 3 druhom pododseku nariadenia (EÚ) č. 528/2012.

         (1)  Čistota uvedená v tomto stĺpci predstavuje minimálny stupeň čistoty hodnotenej účinnej látky. Účinná látka vo výrobku uvádzanom na trh sa môže vyznačovať rovnakou alebo inou čistotou, ak bola preukázaná jej technická ekvivalencia s vyhodnotenou účinnou látkou.


title: Vykonávacie nariadenie Komisie (EÚ) 2017/2349 z 15. decembra 2017, ktorým sa mení vykonávacie nariadenie (EÚ) 2016/2080, pokiaľ ide o dátum uskladnenia sušeného odstredeného mlieka predávaného postupom verejného obstarávania

text:
               16.12.2017

               SK

               Úradný vestník Európskej únie

               L 336/22

         VYKONÁVACIE NARIADENIE KOMISIE (EÚ) 2017/2349
   z 15. decembra 2017,
   ktorým sa mení vykonávacie nariadenie (EÚ) 2016/2080, pokiaľ ide o dátum uskladnenia sušeného odstredeného mlieka predávaného postupom verejného obstarávania
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
   so zreteľom na vykonávacie nariadenie Komisie (EÚ) 2016/1240 z 18. mája 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o verejnú intervenciu a pomoc na súkromné skladovanie (2), a najmä na jeho článok 28,
   keďže:

               (1)

               S cieľom vymedziť množstvá sušeného odstredeného mlieka, na ktoré sa vzťahuje postup verejného obstarávania, ktorý sa začal vykonávacím nariadením Komisie (EÚ) 2016/2080 (3), sa v článku 1 uvedeného nariadenia stanovuje dátum, do ktorého sa sušené odstredené mlieko muselo uskladniť.

               (2)

               Vzhľadom na súčasnú situáciu na trhu s mliekom a mliečnymi výrobkami, pokiaľ ide o cenové oživenie a vysokú úroveň intervenčných zásob, je vhodné sprístupniť na predaj dodatočný objem sušeného odstredeného mlieka, a to zmenou uvedeného dátumu uskladnenia.

               (3)

               Vykonávacie nariadenie (EÚ) 2016/2080 by sa preto malo zodpovedajúcim spôsobom zmeniť.

               (4)

               S cieľom zabezpečiť bezodkladné sprístupnenie uvedeného sušeného odstredeného mlieka na predaj by toto nariadenie malo nadobudnúť účinnosť dňom jeho uverejnenia v Úradnom vestníku Európskej únie.

               (5)

               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   V článku 1 vykonávacieho nariadenia (EÚ) 2016/2080 sa dátum „1. novembrom 2015“ nahrádza dátumom „1. aprílom 2016“.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 15. decembra 2017

            Za Komisiu

            v mene predsedu

         Phil HOGAN

            člen Komisie

      (1)  Ú. v. EÚ L 347, 20.12.2013, s. 671.

      (2)  Ú. v. EÚ L 206, 30.7.2016, s. 71.

      (3)  Vykonávacie nariadenie Komisie (EÚ) 2016/2080 z 25. novembra 2016, ktorým sa začína predaj sušeného odstredeného mlieka postupom verejného obstarávania (Ú. v. EÚ L 321, 29.11.2016, s. 45).


title: Vykonávacie nariadenie Komisie (EÚ) 2017/2362 z 5. decembra 2017, ktorým sa do Registra chránených označení pôvodu a chránených zemepisných označení zapisuje názov [„Lenticchia di Altamura“ (CHZO)]

text:
               19.12.2017

               SK

               Úradný vestník Európskej únie

               L 337/15

         VYKONÁVACIE NARIADENIE KOMISIE (EÚ) 2017/2362
   z 5. decembra 2017,
   ktorým sa do Registra chránených označení pôvodu a chránených zemepisných označení zapisuje názov [„Lenticchia di Altamura“ (CHZO)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
   keďže:

               (1)

               Žiadosť Talianska o zápis názvu „Lenticchia di Altamura“ do registra bola v súlade s článkom 50 ods. 2 písm. a) nariadenia (EÚ) č. 1151/2012 uverejnená v Úradnom vestníku Európskej únie
                   (2).

               (2)

               Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Lenticchia di Altamura“ by sa mal zapísať do registra,

         PRIJALA TOTO NARIADENIE:
   Článok 1
   Názov „Lenticchia di Altamura“ (CHZO) sa zapisuje do registra.
   Názov uvedený v prvom pododseku sa vzťahuje na výrobok triedy 1.6. Ovocie, zelenina a obilniny v pôvodnom stave alebo spracované uvedenej v prílohe XI k vykonávaciemu nariadeniu Komisie (EÚ) č. 668/2014 (3).
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. decembra 2017

            Za Komisiu

            v mene predsedu

         Phil HOGAN

            člen Komisie

      (1)  Ú. v. EÚ L 343, 14.12.2012, s. 1.

      (2)  Ú. v. EÚ C 280, 24.8.2017, s. 4.

      (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).


title: Vykonávacie nariadenie Komisie (EÚ) 2017/2363 zo 6. decembra 2017, ktorým sa do registra chránených označení pôvodu a chránených zemepisných označení zapisuje názov [„Μελεκούνι“ (Melekouni) (CHZO)]

text:
               19.12.2017

               SK

               Úradný vestník Európskej únie

               L 337/16

         VYKONÁVACIE NARIADENIE KOMISIE (EÚ) 2017/2363
   zo 6. decembra 2017,
   ktorým sa do registra chránených označení pôvodu a chránených zemepisných označení zapisuje názov [„Μελεκούνι“ (Melekouni) (CHZO)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
   keďže:

               (1)

               Žiadosť Grécka o zápis názvu „Μελεκούνι“ (Melekouni) do registra bola v súlade s článkom 50 ods. 2 písm. a) nariadenia (EÚ) č. 1151/2012 uverejnená v Úradnom vestníku Európskej únie
                   (2).

               (2)

               Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Μελεκούνι“ (Melekouni) by sa mal zapísať do registra,

         PRIJALA TOTO NARIADENIE:
   Článok 1
   Názov „Μελεκούνι“ (Melekouni) (CHZO) sa zapisuje do registra.
   Názov uvedený v prvom odseku sa vzťahuje na výrobok triedy 2.3. Chlieb, zákusky, koláče, cukrovinky, čajové pečivo a iné pekárske výrobky uvedenej v prílohe XI k nariadeniu Komisie (EÚ) č. 668/2014 (3).
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. decembra 2017

            Za Komisiu

            v mene predsedu

         Phil HOGAN

            člen Komisie

      (1)  Ú. v. EÚ L 343, 14.12.2012, s. 1.

      (2)  Ú. v. EÚ C 280, 24.8.2017, s. 7.

      (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).


title: Vykonávacie nariadenie Komisie (EÚ) 2017/2369 z 18. decembra 2017, ktorým sa mení vykonávacie nariadenie (EÚ) č. 743/2013, ktorým sa zavádzajú ochranné opatrenia na dovoz lastúrnikov určených na ľudskú spotrebu z Turecka, pokiaľ ide o obdobie jeho uplatňovania (Text s významom pre EHP )

text:
               19.12.2017

               SK

               Úradný vestník Európskej únie

               L 337/26

         VYKONÁVACIE NARIADENIE KOMISIE (EÚ) 2017/2369
   z 18. decembra 2017,
   ktorým sa mení vykonávacie nariadenie (EÚ) č. 743/2013, ktorým sa zavádzajú ochranné opatrenia na dovoz lastúrnikov určených na ľudskú spotrebu z Turecka, pokiaľ ide o obdobie jeho uplatňovania
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1), a najmä na jej článok 22 ods. 6,
   keďže:

               (1)

               Vykonávacie nariadenie Komisie (EÚ) č. 743/2013 (2) bolo prijaté preto, že sa na základe auditov vykonaných útvarom Komisie pre audit v Turecku zistili nedostatky pri vykonávaní úradných kontrol produkcie lastúrnikov určených na vývoz do Únie, a že členské štáty oznámili nevyhovujúce zásielky lastúrnikov s pôvodom v Turecku, ktoré nespĺňali mikrobiologické normy Únie.

               (2)

               Posledný audit, ktorý útvar Komisie pre audit vykonal v septembri 2015, potvrdil, že závažné nedostatky v systéme kontroly lastúrnikov určených na vývoz do Únie naďalej pretrvávajú. Príslušné turecké orgány predložili informácie týkajúce sa nápravných opatrení, ktoré prijali na riešenie týchto nedostatkov. Niektoré z týchto nedostatkov, najmä pokiaľ ide o činnosť laboratórií, však stále existujú.

               (3)

               Vzhľadom na povahu dotknutých výrobkov by sa obdobie uplatňovania vykonávacieho nariadenia (EÚ) č. 743/2013 preto malo predĺžiť, pokým sa získajú dostatočné záruky, pokým testy uskutočnené členskými štátmi preukážu, že sú zásielky vyhovujúce, a pokým následný audit potvrdí, že je možné zrušenie opatrení.

               (4)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   V druhom odseku článku 5 vykonávacieho nariadenia (EÚ) č. 743/2013 sa dátum „31. decembra 2017“ nahrádza dátumom „31. decembra 2021“.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. decembra 2017

            Za Komisiu

            predseda

         Jean-Claude JUNCKER

      (1)  Ú. v. ES L 24, 30.1.1998, s. 9.

      (2)  Vykonávacie nariadenie Komisie (EÚ) č. 743/2013 z 31. júla 2013, ktorým sa zavádzajú ochranné opatrenia na dovoz lastúrnikov určených na ľudskú spotrebu z Turecka (Ú. v. EÚ L 205, 1.8.2013, s. 1).


title: Vykonávacie nariadenie Komisie (EÚ) 2017/2386 z 19. decembra 2017, ktorým sa stanovuje prideľovací koeficient, ktorý sa má uplatňovať na množstvá, na ktoré sa vzťahujú žiadosti o dovozné povolenia podané od 1. decembra do 7. decembra 2017, a ktorým sa určujú množstvá, ktoré sa majú pridať k množstvu stanovenému na čiastkové obdobie od 1. apríla do 30. júna 2018 v rámci colných kvót otvorených nariadením (ES) č. 1385/2007 v odvetví hydinového mäsa

text:
               20.12.2017

               SK

               Úradný vestník Európskej únie

               L 340/43

         VYKONÁVACIE NARIADENIE KOMISIE (EÚ) 2017/2386
   z 19. decembra 2017,
   ktorým sa stanovuje prideľovací koeficient, ktorý sa má uplatňovať na množstvá, na ktoré sa vzťahujú žiadosti o dovozné povolenia podané od 1. decembra do 7. decembra 2017, a ktorým sa určujú množstvá, ktoré sa majú pridať k množstvu stanovenému na čiastkové obdobie od 1. apríla do 30. júna 2018 v rámci colných kvót otvorených nariadením (ES) č. 1385/2007 v odvetví hydinového mäsa
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 188,
   keďže:

               (1)

               Nariadením Komisie (ES) č. 1385/2007 (2) sa otvorili ročné colné kvóty na dovoz výrobkov z odvetvia hydinového mäsa.

               (2)

               Množstvá, na ktoré sa vzťahujú žiadosti o dovozné povolenia podané od 1. decembra do 7. decembra 2017 na čiastkové obdobie od 1. januára do 31. marca 2018, sú v prípade niektorých kvót vyššie ako dostupné množstvá. Malo by sa teda určiť, do akej miery sa môžu dovozné povolenia vydávať, a to stanovením prideľovacieho koeficientu, ktorý sa má uplatniť na požadované množstvá a ktorý sa vypočíta v súlade s článkom 7 ods. 2 nariadenia Komisie (ES) č. 1301/2006 (3).

               (3)

               Množstvá, na ktoré sa vzťahujú žiadosti o dovozné povolenia podané od 1. decembra do 7. decembra 2017 na čiastkové obdobie od 1. januára do 31. marca 2018, sú v prípade niektorých kvót nižšie ako dostupné množstvá. Mali by sa teda určiť množstvá, na ktoré neboli podané žiadosti. Tieto množstvá treba pridať k množstvu stanovenému na nasledujúce čiastkové kvótové obdobie.

               (4)

               S cieľom zaistiť účinnosť opatrenia by toto nariadenie malo nadobudnúť účinnosť dňom jeho uverejnenia v Úradnom vestníku Európskej únie,

         PRIJALA TOTO NARIADENIE:
   Článok 1
   1.   Na množstvá, na ktoré sa vzťahujú žiadosti o dovozné povolenia podané podľa nariadenia (ES) č. 1385/2007 na čiastkové obdobie od 1. januára do 31. marca 2018, sa uplatňuje prideľovací koeficient uvedený v prílohe k tomuto nariadeniu.
   2.   Množstvá, na ktoré neboli podané žiadosti o dovozné povolenia podľa nariadenia (ES) č. 1385/2007 a ktoré sa majú pridať do čiastkového obdobia od 1. apríla do 30. júna 2018, sú uvedené v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. decembra 2017

            Za Komisiu

            v mene predsedu

         Jerzy PLEWA

            generálny riaditeľ

            Generálne riaditeľstvo pre poľnohospodárstvo a rozvoj vidieka

      (1)  Ú. v. EÚ L 347, 20.12.2013, s. 671.

      (2)  Nariadenie Komisie (ES) č. 1385/2007 z 26. novembra 2007, ktorým sa ustanovujú pravidlá uplatňovania nariadenia Rady (ES) č. 774/94, pokiaľ ide o otvorenie a správu určitých colných kvót Spoločenstva v odvetví hydinového mäsa (Ú. v. EÚ L 309, 27.11.2007, s. 47).

      (3)  Nariadenie Komisie (ES) č. 1301/2006 z 31. augusta 2006, ktorým sa ustanovujú všeobecné pravidlá pre správu dovozných colných kvót pre poľnohospodárske produkty spravovaných prostredníctvom systému dovozných licencií (Ú. v. EÚ L 238, 1.9.2006, s. 13).

      PRÍLOHA

                  Poradové číslo

                  Prideľovací koeficient – žiadosti podané na čiastkové obdobie od 1. januára do 31. marca 2018
                  (v %)

                  Množstvá, na ktoré neboli podané žiadosti a ktoré sa majú pridať k množstvám, ktoré sú dostupné na čiastkové obdobie od 1. apríla do 30. júna 2018
                  (v kg)

                  09.4410

                  0,121815

                  —

                  09.4411

                  0,124054

                  —

                  09.4412

                  0,124223

                  —

                  09.4420

                  4,646057

                  —

                  09.4421

                  —

                  175 000

                  09.4422

                  0,803288

                  —